भीमबहादुर र पूर्णिमा च्याम्पियन
त्रिभुवन आर्मी क्लबका धावक भीमबहादुर गुरुङ १५ औं तेन्जिङ–हिलारी एभरेस्ट म्याराथन च्याम्पियन भएका छन् ।
नाम्चे (सोलुखुम्बु) — त्रिभुवन आर्मी क्लबका धावक भीमबहादुर गुरुङ १५ औं तेन्जिङ–हिलारी एभरेस्ट म्याराथन च्याम्पियन भएका छन् ।मंगलबार पूर्व विजेता उनले ४२.१९५ किमीको दूरी ४ घण्टा २ मिनेट ३० सेकेन्डमा पूरा गरे । भीम सन् २०१५ को संस्करण जितेका भीम २०१६ मा उपाविजेता भएका थिए । स्थानीय सुमन कुलुङ ४ घण्टा ६ मिनेट १० सेकेन्डमा दुरी पार गर्दै दोस्रो भए । सुमनले साबिक विजेता हुन् । आर्मीकै बेदबहादुर सुनुवार ४ घण्टा २८ मिनेट ३५ सेकेन्डबाट तेस्रो भए । २०१६ का च्याम्पियन वेदबहादुर गत वर्ष पनि तेस्रो नै भएका थिए ।भीमबहादुरले २ लाख रुपैयाँ पुरस्कार जिते । सुमन र वेदबहादुरले क्रमश: १ लाख र ७५ हजार पुरस्कार थापेका थिए ।महिलातर्फ म्याराथनको उपाधि पूर्णिमा राईले जितिन् । नीरकला कुलुङ दोस्रा र पदमकुमारी राई तेस्रा भए । विजेताले १ लाख, उपविजेताले ७५ हजार र तेस्रोले ५० हजार रुपैयाँ पुरस्कार जितेका थिए । त्यस्तै म्याराथनको विदेशीतर्फको उपाधि अस्ट्रेलियाका म्यानुयल सेयरले जिते । दोस्रो बेलायती जोनथोन बेम्बर र तेस्रो न्युजिल्यान्डका जोसु विलेलिभ भए । विजेताले ५० हजार, उपविजेताले ३५ हजार र तेस्रोले २५ हजार पुरस्कार प्राप्त गरे ।म्याराथन शुभारम्भ गर्न लुम्बिनीस्थित विश्व शान्तिद्वीपको ज्योतिलाई सगरमाथा आधारसिविर पुर्‍याइएको थियो । सगरमाथामा पहिलोपल्ट सर एडमन्ड हिलारी र तेन्जिङ नोर्गे शेर्पाले ६५ वर्षअघि २९ मेका दिन पाइला राखेको दिन सम्झनामा म्याराथन आयोजना गरिएको हो । लुम्बिनी र सगरमाथालाई एकसाथ पहिचान गराई उत्कृष्ट पर्यटकीय गन्तव्य बनाउन लुम्बिनीस्थित विश्व शान्तिद्वीपको ज्योति (पिस फ्लेम) लगेर सुरुआत गरिएको हो ।‘विश्वकै अग्लो स्थानमा दौडन नेपालमा मात्र पाइन्छ भनेर पर्यटन प्रडक्ट बनाउन लागेका छौं,’ तेन्जिङ–हिलारी एभरेस्ट म्याराथनका परिकल्पनाकार विक्रम पाँडेले भने, ‘यसले नाम्चे खुम्बु क्षेत्रको मात्र नभई मुलुककै पर्यटन प्रवद्र्धनमा गतिलो टेवा पुन्छ ।’ साहसिक खेल पर्यटनको पनि सम्भावना उत्तिकै छ भन्ने देखाउन पनि १५ वर्षदेखि यो प्रतियोगिता निरन्तर गर्दै आएको उनले बताए ।सगरमाथा आधारसिविर गोरकसेपबाट सुरु म्याराथन ४ किमि हिउँ छिचोल्दै अघि बढेको थियो । त्यसपछि लवुचे, थुक्ला, दिङबुचे, छकुचे हुँदै पहाडको उकाली ओरालीबाट अघि बढेको थियो । त्यसपछि दिङबुचे होर्से, खोमारे, पाङबुचे हुँदै नाम्चे आएर सकिएको थियो । बाटोमा स–साना खोलाखोस्ली अप्ठेरो पहाड उक्लँदै र ओरालो चढै धावक अघि बढेका थिए । कतिपय अक्सिजनसमेत लिएर गएका थिए । आधारसिविरको कठयाँग्रिदो चिसो हावालाई छल्दै खेलाडी दगुरेका थिए । कतिपय विदेशी धावक आफ्नो मुलुकको झण्डा बोकेर दुगुरे । ५ हजार ३ सय मिटर माथिबाट दौडँदै ३ हजार ४ मिटरमा पूरा गरेका थिए । ‘संसारकै अग्लो ठाउँमा दौडेर पुरस्कार जित्दा निकै खुसी छु,’ विजेता भीमबहादुरले भने, ‘दौड्न अप्ठयारो भए पनि मुलुकमा दिगो शान्ति र विकासको कामना गरेर दगुर्दा सबै दु:खकष्ट भुलें ।’कठिन काम पनि नेपालीले गर्न सक्छन् भन्ने सन्देश दिन सफल भएको उनले सुनाए । यसले शान्ति र अध्यात्मिक ऊर्जा मिलेको उनको भनाइ थियो ।त्यस्तै २१ किमि हाफ म्याराथनको उपाधि विदेशीले जितेका छन् । च्याम्पियन भएका न्युजिल्यान्डका जेडेन किलिनाकले २ घण्टा ५९ मिनेट ३५ सेकेन्डमा दौड पूरा गरे । कोरियाली नागरिक डोङ उक वन ३ घण्टा १९ मिनेट १५ सेकेन्डमा दौड पूरा गरेर दोस्रो भए । भारतीय दीपेश सब्रावा ३ घण्टा ३७ मिनेट ३२ सेकेन्डबाट तेस्रो भए । शीर्ष तीन स्थानका विजेताले क्रमश: ५०, ३५ र २५ हजार पुरस्कार पाए ।आर्मीकै तीर्थ तामाङले ६० किमि एभरेस्ट अल्ट्रा रन जिते । दोस्रो र तेस्रो क्रमश: किरण कुलुङ र मोहनदेव जोशी भए । विजेताले १ लाख, दोस्रोले ७५ हजार र तेस्रोले ५० हजार पुरस्कार पाए ।अन्तिम विन्दु नाम्चे बजारमा विजयी खेलाडीलाई पर्यटनमन्त्री रवीन्द्र अधिकारी र नेपालका लागि न्युजिल्यान्डकी राजदूत जोन्ना खेमपेकर्सले पुरस्कृत गरेका थिए ।एभरेस्ट म्याराथनका परिकल्पनाकार विक्रम पाँडेले पर्यटन प्रवद्र्धन गर्न थप ५ प्रदेशमा म्याराथन गर्ने घोषणा गरेका छन् । यसअघि उनले प्रदेश १ र ५ मा म्याराथन गर्दै आएका छन् । म्याराथनमा १ सय ३५ विदेशी र ६० नेपाली सहभागी थिए । १६ देखि ६६ वर्षका खेलाडीले भाग लिएका थिए । अमेरिका, जर्मनी, क्यानडा, न्युजिल्यान्ड, चीन, स्पेन, डेनमार्क, इटाली, भियतनाम, थाइल्यान्ड, भारत र पाकिस्तानलगायत ३० मुलकका खेलाडीले सहभागिता जनाएका थिए ।